الليل حالك والفتن سود واكوام
جتنا تتالى مرعبه في سواده
باسبابها قلبي كما الطير لا حام
يكفخ بصدري والهواجيس عاده
حامت بي الأفكار والحال باسقام
ماعاد لي رغبه فْ نوم الوساده
مقدارنا بين الأمم ذرة غرام
مليار مسلم ياحياة القرادة
مرت علينا أعوام وأعوام وأعوام
من راح بيت القدس وحنا بْ بلاده
شعب العروبه عاش في كبت حكام
كرسيّهم بالغرب كان اعتماده
حكام سيّرهم ولد عمنا سام
لين الصبر بالشعب فجر عناده
ثارت شعوب العُرب قدام قدام
يسقط نظام الحكم وتسقط بلاده
وقام يتشتت بالدول حلم الأقزام
من عاش للدنيا يشوف اضطهاده
أربع كراسي طاحت أشباح وأصنام
والخامس الملعون مجرم إباده
بشار متحيزم وفارس له حزام
والشعب الأعزل مات بليا هواده
الشام وأهله أعلنوا صوم وفطام
عن لذة الدنيا وقاموا بجهاده
من عاد لله فاز والعزه زمام
ومن زاد فيه الظلم حقق مراده
ياعزنا يا أهلنا في ربى الشام
أقسم قسم مايخذل الله عباده
اللي حصل بالشام ناقوس الأيام
الفارسي حول الجزيره عتاده
خليجنا ماعادت أوهام بأوهام
شد العزوم اللي تجيب إتحاده
لا تتجه للغرب في صنعك حسام
حط المصانع في شبابك إراده
لحن المصالح يعزف الغرب بانغام
مالليهودي عهد واحذر وداده
من عاش تابع من خضع تحت الأقدام
وانشد اهل التاريخ تلقى الإفاده
الحين تنهض خير من عض الإبهام
ما ينفع الحسره ضياع السياده
تسعين بالميه مصايبنا الإعلام
إعلامنا بالشر يقدح زناده
على اهل الإسلام يبرون الأقلام
وعلى النسا دارت رحاهم زياده
للمجتمع دين وعقيده وأحكام
غلطان من قصده يطول اعتقاده
ماودنا بالحرب لكن الأحلام
اللي تبي منا تموت بمهاده
حنا حماة الدين وجنود خدام
خدام بيت الله ورايه وقياده
يا خادم البيتين سقها على الشام
الموت طلابه يعيش بسعاده
شمس الحقيقه واضحه مابها خصام
والحق أبلج والعرب في رقاده
ما للعرب تاريخ من غير الإسلام
ولا للعرب مجدٍ بدون الشهاده
والليل حالك والفتن سود وأكوام
ومن يزرع الفتنه بْ يجني حصاده
تمت وهذا غيض من فيض وزحام
القاف يرعد والمطر باجتهاده